To mænd med henholdsvis somaliske og srilankanske rødder blev diskrimineret på grund af deres mørke hudfarve, da de i 2015 ikke fik lov til at komme ind på to natklubber i Odense.

Det har landsretten afgjort, som dermed har valgt at stadfæste byrettens afgørelse.

I byretten fik de to mænd således også medhold i deres påstand om, at deres hudfarve var årsagen til afvisningerne.

Under sagen har de påstået, at de ikke fik nogen begrundelse for, hvorfor de ikke kunne komme ind på klubberne.

Natklubberne har påstået, at de blev afvist, fordi den ene var for fuld.

Advokat for natklubberne Allan Stohn ønsker ikke at kommentere afgørelsen, siger han til DR Nyheder.

Anklager Camilla Michaelsen fra Kammeradvokaten har repræsenteret Ligebehandlingsnævnet og de to mænd i sagen.

- Jeg synes naturligvis, at det er det rigtige resultat. Behandlingen i landsretten førte ikke til nyt af væsentlig værdi i sagen. I mine øjne kan afgørelsen bruges til at konkretisere, hvad diskotekerne skal gøre for at løfte bevisbyrden, at de skal fremlægge andet end en udtalelse om, at den ene var for fuld. Der skal de kunne fremvise videoovervågning eller andet, siger hun til DR Nyheder.

Første gang det er endt i retten

Både mænd og kvinder af forskellig etnisk oprindelse blev lukket ind efter afvisningen af de to, og mændene var også på klubberne både før og efter episoden, har Ritzau tidligere beskrevet.

Det er første gang, at landsretten har taget stilling til en sag om diskrimination i nattelivet.

Derfor kan dagens afgørelse fremover blive særligt fremhævet i lignende sager.

- Afgørelsen kan få betydning for, hvordan praksis på området skal forstås fremadrettet, så både natklubberne og de krænkede får klarhed omkring, hvad der skal til for at bevise, at der enten har fundet forskelsbehandling sted eller ikke, sagde Camilla Michaelsen til Dr Nyheder forud for domsafsigelsen.

Læs også : Jurist: Uhyre svært at vinde en sag om diskrimination i nattelivet

Det betyder ifølge anklageren, at der nu kommer mere forståelighed, om for eksempel en krænket part skal bruge et vidne for at kunne bevise, om der har fundet diskrimination sted, eller om natklubber skal kunne fremvise videoovervågning eller andet bevis for, at det ikke har fundet sted.

Ifølge Fyens.dk skal de to natklubber betale ca. 6.200 kroner i erstatning til hver af mændene.